શાપુર સર્વોદય આશ્રમની સ્થાપના શ્રી રતુભાઈ અદાણીએ કરેલી. ખંભાતના દીવાન રહી ચુકેલા શ્રી અકબરભાઈ નાગોરી સંચાલક હતા. મદીનાબહેન હજી ધારાસભ્ય થયાં નહોતાં. ઘરમાં એ પતીપત્ની અને મારી જ ઉંમરનો એમનો પુત્ર અનવર એ ત્રણેય હીન્દીમાં વાતચીત કરવા ટેવાયેલાં. હું દાખલ થયો ત્યારે ૧૧ વરસનો ને સાવ દુબળો. મારા બનેવી ત્યાં સંસ્થામાં નોકરી કરે એટલે હું ત્યાં દાખલ થયેલો. મારી માતા મને પાંચ વર્ષનો મુકીને અવસાન પામેલાં તે વાતની ખબર હોઈ મદીનાબહેન મને હેત આપતાં. અનવર સાથે બહુ દોસ્તી રહેતી. શાપુરમાં તો નવલીકા–નવલકથાઓના કબાટો ભર્યા હતા. કવીતા હજી પાસે ફરકી નહોતી.